**Občianske združenie OZ Podaj Pomoc.**

Občianske združenie OZ Podaj Pomoc, je nezisková organizácia, ktorá sa zameriava predovšetkým na pomoc chorým detičkám a rodinám v núdzi. V roku 2024 sme ako ostatné roky, pokračovali v našej činnosti a poskytli sme pomoc 21 rodinám , čo je 26 detí. Podarilo sa nám vyzbierať a odovzdať spolu 11840€ na príbehy, ktoré boli úspešne poslané rodinke. Momentálne máme ešte 2 aktívne príbehy a dokopy zatiaľ vyzbieraných viac ako 4000€, spolu aj s našim projektom EURO NADEJE. Vďaka tomuto projektu vieme pomôcť v akútnych prípadoch, dofinancovať nejaký príbeh alebo niečo málo na nákup potrebných vecí na chod tento organizácie. Tento rok sa nám podarilo mnoho detičiek poslať na rôzne rehabilitácie, doplatiť zdravotné pomôcky alebo aj nepreplácané lieky, ktoré nevyhnutne potrebujú. Dokázali sme dopomôcť k nákupu elektrického vozíka, zozbierať a dopomôcť k nákupu 2 vozidiel. Síce nie sme veľké združenie, ale pracujeme ako vieme a pomáhame, kde sa dá a ako nám to financie umožňujú. Chceme zdôrazniť že všetko robíme nezištne a doposiaľ sme si nenechali vyplatiť žiadnu odmenu... Platíme si vlastné telefóny, paušály, chodíme na súkromných autách a okrem Dokonalých Vianoc si z vlastného aj tankujeme. Všetky peniaze, ktoré vyzbierame pre rodinky, idú do jedného centa rodinkám na účet. Peniaze, ktoré sa zbierajú na projekt EURO NADEJE idú tiež rodinkám, či už na nejaké doplatenie alebo na inú nevyhnutnú pomoc. Niečo sa financovalo aj na prípravu Benefičnej akcie (vrátane 2% z daní), ale aj Dokonalé Vianoce. Momentálne naďalej zbierame peniažky, ktoré neskôr využijeme a pomôžeme nejakej rodinke. Máme aj nové príbehy, ktoré už netrpezlivo čakajú na ich overenie a zverejnenie na našich stránkach...

Náš projekt Euro Nádeje momentálne podporuje stále viac a viac dobrých ľudí. Z tohto projektu sme ako každý rok financovali aj naše dokonalé Vianoce, na ktoré sme spotrebovali necelých 800€, ktorými sme dofinancovali poukážky pre rodiny, tankovanie a zaplatili malej Emmke rehabilitácie. Všetko ostatné sme získali a rozdali len vďaka dobrým ľuďom a ešte lepším sponzorom, za čo sme nesmierne vďační, nakoľko toho bolo naozaj veľa. Firma Nidum nám pomohla nakúpiť poukážky na nákup potravín. Firma Mecom nám poslala ich mäsové balíčky pre rodinky. Firma Lerni nám poslala kopec edukačných hračiek, z ktorých boli deti nesmierne šťastné. Firma DM Drogérie nám zaslala baličky plné drogérie a aj nejakých sladkostí pre detičky. PK Auto Prešov nám zapožičalo auto, s ktorým sme mohli osobne navštíviť a pomôcť týmto rodinkám. Takéto boli naše Dokonalé Vianoce... Ak sa vrátime do leta, tak tam sa nám podarilo usporiadať obrovskú automobilovú benefičnú akciu v Prešove, ktorá bola veľmi úspešná. Stretlo sa tam množstvo ľudí, rôznej vekovej kategórie... Vidieť sa tam dalo drift show, autosalón, výstava Tuning a retro vozidiel. Pre detičky sme zaobstarali skákacie hrady a maľovanie na tvár... Mali sme tam výborné občerstvenie a vyšlo nám skvelé počasie. Cieľom celej tejto akcie, bolo vyzbierať čo najviac financií pre malého bojovníka Miška, na rehabilitácie v USA, konkrétne v Severnej Karolíne. Na účet nám pre Miška prišlo 750€ a na mieste sme vyzbierali 7 970€. Nečakali sme to a o to viac sme boli všetci dojatí... Podarilo sa nám obrovským krokom priblížiť k sume 25 000€, ktorú potrebujú. Bola to úžasná akcia, ktorú by sme chceli v budúcnosti ešte zopakovať.

Ciele a naše poslanie:
Cieľom OZ Podaj Pomoc je pomáhať detičkám a rodinám v núdzi, ktorí sa ocitli v nepriaznivej životnej situácii. Cieľom tohto projektu je teda poskytnúť pomoc (či už finančnú alebo materiálnu). Vierohodnosť je overovaná našim tímom. Náš portál nestrháva žiadne poplatky za poskytnutú pomoc, ako to môže byť zvykom. Veríme, že nezištná pomoc je tá jediná správna pomoc. Čas, ktorý sme vynaložili na to všetko bol veľký, no napriek tomu neľutujeme nič. Podarili sa veľké veci a tie najväčšie, sa ešte len podaria... No a takýto bol rok 2024.
Aj v roku 2025 budeme pokračovať v našej činnosti a pomáhať detičkám a rodinám v núdzi. Veríme, že každý si zaslúži mať príležitosť na lepší a plnohodnotný život. Zároveň, tento rok už po 2 krát budeme poberať 2% z daní, preto veríme, že sa nám čoskoro podarí splniť náš najväčší sen a to otvorenie multifunkčného centra pre choré detičky. Vopred každému ďakujeme za vašu podporu pri uskutočnení nášho cieľa.

Ďakujeme z celého srdca všetkým našim podporovateľom,
ktorí nám pomáhajú šíriť dobro, pomoc a nádej.

S pozdravom,
Tím OZ Podaj Pomoc
a
Tomáš Berka
Zakladateľ a predseda združenia,
OZ Podaj Pomoc